જનરલ મોટર્સ હોલ્ડનના ઓસ્ટ્રેલિયા ખાતેના પ્લાન્ટને આ વાત છે. જો.કે વાત જૂની છે પણ મારા પોતાના અનુભવની છે. બેદરકાર કામદાર અંગેની વાત માટે ઝીણી ઝીણી વિગતો હું આપી શકું તેમ છું. 24 જુન 1983ની આ વાત છે. વહેલી સવારે પાંચેક વાગ્યાના અરસામાં એક કામદારનું મૃત્યુ થયું. ઇલેક્ટ્રિકલ મેન્ટેનન્સ ખાતાનો આ કામદાર રાતપાળીમાં કામે આવેલો. પ્લાન્ટના ફાઉન્ડ્રી વિભાગમાં સેન્ડ મોલ્ડિંગ મશીન ખોટકાઈ ખોટકાઈને ચાલતું હતું. મશીનમાં ઇલેક્ટ્રિકલ ખામી હતી. એ કામે ચડ્યો ત્યારે એને સુપરવાઇઝરે આ કામ ભળાવી દીધું હતું. આખી રાત એ મથતો રહ્યો. પણ, મશીન ચાલુ થાય અને થોડીવારે ફરી બંધ. એક પછી એક એણે ઘણા જુદા જુદા ભાગોમાં તપાસ કરી ખામી દૂર કરવાના પ્રયાસ કર્યા પણ એને સફળતા મળી નહીં. પછી એ ફોલ્ટ શોધવા ઉપરના માટે પ્લેટફોર્મ પર ચડ્યો. ત્યાં એક ધાતુની ટ્રે રેતી લઈને પ્લેટફોર્મને અડીને આગળ પાછળ આવ-જા કરતી હતી. એ ટ્રેની સીધી લીટીમાં જ એણે જોવાનું હતું. એ માટે એણે પ્લેટફોર્મની બહાર ડોકું કાઢવું પડે જ્યાં ટ્રેની આવજા થતી રહેતી હોય. એણે એવા સમયે ડોકું કાઢવું પડે જ્યારે ટ્રે દૂર ગઈ હોય અને ટ્રે પાછી આવે ત્યાં સુધીમાં તો ડોકું પાછું અંદર લઈ લેવું પડે. ફોલ્ટ જોવા માટે એને મળે માત્ર પંદર સેકન્ડ! એણે સાહસ ખેડવાનું નક્કી કર્યું. કારણ મશીન રિપેર કરવું હોય તો તેમ કર્યા વગર ચાલે તેમ જ ન હતું. પ્લેટફોર્મ પરની ગંદી રેતીમાં એ સૂઈ ગયો અને પછી જ્યારે એણે જોયું કે ટ્રે બીજા છેડે છે ત્યારે તુરત જ એણે ડોકું બહાર કાઢ્યું. બરાબર પંદર સેકન્ડ પછી એ મૃત્યુ પામ્યો હતો. રેતીની ટ્રે પાછી આવી ત્યારે તેનું માથું ટ્રેની ધાર અને રોલરના ટેકા વચ્ચે ચગદાઇ ગયું. નિર્ણય લેવામાં કરેલી નાનકડી ભૂલની કુદરતે મોતરૂપી સજા ફરમાવી.